**NOTA INFORMATIVĂ**

**la proiectul hotărârii Guvernului cu privire la aprobarea Regulamentului de organizare și funcționare Consiliului Teritorial Antiterorist**

|  |
| --- |
| **1. Autorul proiectului** |
| Proiectul hotărârii Guvernului cu privire la aprobarea Regulamentului cu privire la organizarea și funcționarea Consiliului Teritorial Antiterorist (în continuare - *Regulament*) a fost elaborat de către Ministerul Afacerilor Interne în comun cu Serviciul de Informații și Securitate al Republicii Moldova (în continuare - *Serviciu*). |
| **2. Condițiile ce au impus elaborarea proiectului de act normativ și finalitățile urmărite** |
| Proiectul Regulamentului a fost elaborat în temeiul art. 13 alin. (1) din Legea nr. 120/2017 cu privire la prevenirea și combaterea terorismului (în continuare - *Legea nr. 120/2017*), art. 14, art. 29, art. 43 și art. 53 din Legea nr. 436/2006 privind administrația publică locală, precum și art. 14, art. 15, art. 16, art. 21 și art. 22 din Legea nr. 768/2000 privind statutul alesului local, în vederea executării prevederilor art.  23 din Legea nr. 120/2017.  Prin intermediul proiectului dat, se instituie Consiliul Teritorial Antiterorist și, respectiv se aprobă Regulamentul de organizare și funcționare al acestuia.  În conformitate cu art. 23 alin. (1) din Legea nr. 120/2017, în caz de criză teroristă pe teritoriul unei unități administrativ-teritoriale (cu excepția municipiului Chișinău), până la inițierea operației antiteroriste se instituie un consiliu teritorial antiterorist cu scopul de a reacționa imediat, de a gestiona situația creată, a lichida consecințele și a asigura protecția populației şi a teritoriului.  Totodată, în conformitate cu prevederile art. 13 alin. (1) din Legea nr. 120/2017, autoritățile administrației publice centrale și locale, inclusiv persoanele cu funcții de răspundere, persoanele juridice, indiferent de tipul de proprietate și forma juridică de organizare, sunt obligate să ofere sprijin autorităților ce desfășoară activități de prevenire și combatere a terorismului.  Prin urmare, luând în considerare prevederile legale menționate supra precum și art. 23 alin. (3) din Legea nr. 120/2017, în pct. 14-17 din proiectul Regulamentului a fost prevăzută componența Consiliului Teritorial Antiterorist.  Astfel, în cadrul componenței Consiliul Teritorial Antiterorist se regăsesc vicepreședintele raionului, viceprimarul municipiului Bălți sau președintele Adunării Populare a Unității Teritoriale Autonome Găgăuzia, precum și primarul unității administrativ-teritoriale de nivelul întâi.  De asemenea, aleșii locali, în calitate de membri ai Consiliului Teritorial Antiterorist, vor avea posibilitatea să acorde sprijinul necesar în vederea intervenirii prompte în cazul apariției situațiilor de criză și gestionarea eficientă a acesteia, luând în considerare drepturile și atribuțiilor funcționale ale acestora, stabilite de către legea respectivă și alte acte normative relevante.  Este de menționat faptul că, la moment, nu există un cadru normativ care să reglementeze organizarea și funcționarea Consiliului Teritorial Antiterorist. Existența acestuia este indispensabilă pentru a asigura o reacție promptă la nivel regional în cazul apariției situațiilor de criză teroristă.  De altfel, Consiliul Teritorial Antiterorist va reprezentă o celulă de criză responsabilă de a răspunde/reacționa în mod direct, prompt și eficient în cazul apariției unei situații de criză și de a gestiona situația creată, a lichida consecințele și a asigura protecția populației şi a teritoriului.  Adițional, se specifică că Consiliul Teritorial Antiterorist urmează să își desfășoare activitatea la nivel regional astfel încât să asigure gestionarea complexă și eficace a situațiilor de criză teroristă apărute, cu implicarea mai multor autorități în acest sens.  Aprobarea Regulamentului prenotat va contribui la îmbunătățirea mecanismelor de reacție/răspuns și de interacțiune interdepartamentală în situații de criză teroristă, precum și va asigura punerea în practică a noilor proceduri, mecanisme și standarde în domeniul prevenirii și combaterii terorismului. |
| **3. Descrierea gradului de compatibilitate pentru proiecte care au ca scop armonizarea legislației naționale cu legislația Uniunii Europene** |
| Elaborarea proiectului hotărârii Guvernului cu privire la aprobarea Regulamentului cu privire la organizarea şi funcţionarea Consiliului Teritorial Antiterorist nu rezultă din angajamentele asumate de către Republica Moldova în baza acordurilor bilaterale cu Uniunea Europeană, respectiv nu are drept scop armonizarea legislației naționale cu legislația Uniunii Europene și nu contravine legislației Uniunii Europene. |
| **4. Principalele prevederi ale proiectului și evidențierea elementelor noi** |
| Prin prezentul proiect urmează a fi aprobat Regulamentul cu privire la organizarea și funcționarea Consiliului Teritorial Antiterorist, care reglementează expres misiunea, funcțiile, atribuțiile, precum și modul de organizare și funcționare a Consiliului Teritorial Antiterorist.  Totodată, prin intermediul proiectul prenotat, se instituie prevederi cu referire la Punctul de comandă, unde își va desfășura activitatea Consiliul Teritorial Antiterorist, care va activa în conformitate cu prevederile pct. 17 din Regulamentul Comandamentului Operațional Antiterorist, aprobat prin Hotărârea Guvernului nr. 121/2021. |
| **5. Fundamentarea economico-financiară** |
| Implementarea amendamentelor propuse nu implică alocarea mijloacelor financiare suplimentare de la bugetul de stat. |
| **6. Modul de încorporare a actului în cadrul normativ în vigoare** |
| Prevederile proiectului se încadrează perfect în prevederile legislației naționale și internaționale și nu contravin principiilor fundamentale ale normelor de drept. |
| **7. Avizarea și consultarea publică a proiectului** |
| La 23 martie 2023, în scopul respectării prevederilor Legii nr. 239/2008 privind transparența în procesul decizional a fost plasat anunț privind inițierea proiectului hotărârii de Guvern cu privire la aprobarea Regulamentului Consiliului Teritorial Antiterorist pe portalul particip.gov.md (<https://particip.gov.md/ro/document/stages/anunt-privind-initierea-elaborarii-proiectului-hotararii-de-guvern-cu-privire-la-aprobarea-regulamentului-consiliului-teritorial-antiterorist/10230>), inclusiv pe pagina  oficială a Ministerului Afacerilor Interne ([www.mai.gov.md](http://www.mai.gov.md)), în directoriul „*Transparență/Consultări publice”*, secțiunea „*Inițierea elaborării actelor normative”*. |
| **8. Constatările expertizei anticorupție** |
| Se va completa după efectuarea expertizei anticorupție. |
| **9. Constatările expertizei juridice** |
| Se va completa după efectuarea expertizei juridice. |